প্রথম থেকেই জঙ্গি হামলা নিয়ে সন্দেহ প্রকাশ করেছে তৃণমূল কংগ্রেস। পুলওয়ামায় জঙ্গি হানার দিনে কেন্দ্রীয় সরকার পাকিস্তানে দায়ী করলে তা নিয়েও প্রশ্ন তোলেন মুখ্যমন্ত্রী মমতা বন্দ্যোপাধ্যায়। তিনি নবান্নে দাঁড়িয়েই বলেন— বিশদে তদন্ত না করেই কেন পাকিস্তানকে দায়ী করা হচ্ছে? জঙ্গি হামলা নিয়ে জাতীয় নিরাপত্তা উপদেষ্টা অজিত ডোভাল থেকে গোয়েন্দা বাহিনীর ব্যর্থতা নিয়েও প্রশ্ন তোলেন মুখ্যমন্ত্রী।
এর পরে পাক প্রধানমন্ত্রী ইমরান খানও একই সুরে প্রশ্ন তোলেন। এ নিয়ে সরব রাজ্য বিজেপি। মমতা বন্দ্যোপাধ্যায় ও ইমরান খানের ভিডিও পাশাপাশি রেখে প্রচারে নামে বিজেপি।

এই বিষয়ে অন্যান্য খবর

এখনও চুপ মোদী, পুলওয়ামার বদলা নিয়ে কী জানালেন মমতা, রাহুল


এর পরেও থামেননি মমতা বন্দ্যোপাধ্যায়। তিনি ভোটের মুখে যুদ্ধের জিগির তোলা নিয়ে মোদী সরকারের বিরুদ্ধে একের পর এক প্রশ্ন তুলেছেন। কিন্তু মঙ্গলবার ভোর রাতের সার্জিক্যাল স্ট্রাইকের পরে আপাতত চুপ তৃণমূল কংগ্রেস। উল্টে তৃণমূল নেত্রী এদিন স্বাভাবিক ভাবেই ভারতীয় বায়ুসেনার প্রসংশা করেছেন। শুধু প্রশংসাই নয়, বায়ুসেনার নতুন নাম দিয়েছেন— ‘ইন্ডিয়াজ অ্যামেজিং ফাইটার্স’।
রাজনৈতিক মহলের বক্তব্য, পরিস্থিতি বুঝেই এই আনন্দ প্রকাশ তৃণমূলনেত্রীর। এ দিনের সফল সার্জিক্যাল স্ট্রাইকের পরে বিরোধিতা করা রাজনৈতিক ভাবেই ভুল সিদ্ধান্ত হত। সোশ্যাল মিডিয়ায় শুধু বায়ুসেনা নয়, প্রধানমন্ত্রী মোদীর সাফল্য নিয়ে তুমুল মাতামাতি চলছে। অন্য দিকে, পাকিস্তানের বিরুদ্ধে পোস্টও ঘুরছে। এই পরিস্থিতি রাজনৈতিক সঙ্কট না বাড়ানোর পথে হেঁটেই দ্রুত টুইটারে নিজের বক্তব্য ও দলের লাইন স্পষ্ট করে দিয়েছেন মমতা।